Pil Dahlerup
Pil Dahlerup er en dansk litteraturforsker, 1966-2009 ansat ved Københavns Universitet, fra 1989 som docent. Hendes doktordisputats Det moderne gennembruds kvinder (1983) er et pionerarbejde, der behandler 70 kvinders forfatterskaber fra gennembrudsperioden 1870-90, hvoraf flertallet havde været overset af litteraturhistorien siden Georg Brandes' præsentation af gennembrudsmændene i 1883.
Dahlerup koncentrerede sig tidligt om kønsspørgsmål og kvinders litteratur med udgivelsen af Charlotta Dorothea Biehls Pigeopdragelse (1968) og lærebogen Litterære kønsroller (1973). Hun har desuden udgivet en samling litterære analyser, Liv og lyst (1987), samt en introduktion til den litterære metode Dekonstruktion (1991). Hun arbejder på at skrive hele den danske litteraturs historie og udsendte første del, Dansk litteratur, Middelalder, 1-2, i 1998.
Pil Dahlerup er datter af tidligere folketingsmedlem og kvindehistoriker Elin Appel og forstander på Testrup Højskole Erik Dahlerup (1909-2002), og hun er søster til kvinde- og samfundsforskeren Drude Dahlerup og journalisten og forfatteren Ulla Dahlerup.